**Gânduri la vârsta a patra**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De un car de ani ȋncoace,

Dumnezeu uitând de mine,

O-ntrebare nu-mi dă pace,

Chiar când primăvara vine,

Şi-am răspuns la ȋntrebare

An de an, cu școala vieţii,

Mai curat, mereu, se pare,

Decât roua dimineţii,

Iar, răspunsurile toate

Ce le-am dat odinioară,

Stau ȋn gânduri, ȋnșirate,

Ca mărgelele pe-o sfoară,

Şi doar câteva hoinare,

Dintre gânduri, fac socoată:

Care-ar fi răspunsul, oare,

Cel mai bun dat vreodată?!

Doar…că-n primăvara asta,

Le cuprinde disperarea…

Nu-mi mai amintesc și basta,

Care a fost ȋntrebarea!?

Valeriu Cercel